På landsplan går det den rigtig vej med konkurserne. De nordjyske virksomheder har dog ikke haft samme helt til at holde hjulene i gang. Det viser nye tal fra analysevirksomheden Experian. I november 2016 måtte 28 nordjyske virksomheder lukke og slukke. De tal var i november 2017 steget til 50. - Vi kan se, at 702 virksomheder gik konkurs i november måned. Samme tid sidste år var det tal 959. Det er altså tale om et markant fald. Relativt set ser vi den største stigning i konkurser i Nordjylland, mens det største fald er i Hovedstaden, siger Frode Berg, Managing Director Nordics i Experian. Men selvom tallene kan få det nordjyske erhversmarked til at se dystert ud, så skal man tage tallene med ophøjet ro. - Man skal være opmærksom på, at konkurstallene svinger rigtigt meget i disse år. På den baggrund skal man være forsigtig i forhold til at konkludere for hårdt på tallene. I det nordjyske er der også tale om relativt små tal, hvorfor udviklingen ikke bør bekymre voldsomt i det nordjyske, siger Steen Bocian, cheføkonom i Dansk Erhverv. I oktober måned i år gik 30 nordjyske virksomheder konkurs.

Opsummering:
I november i år måtte 50 nordjyske virksomheder dreje nøglen. Det er 22 flere end sammen måned sidste år.